31994R0897
L 104/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 897/94 НА КОМИСИЯТА
от 22 април 1994 година
за определяне на подробни правила за прилагане на Регламент (ЕИО) № 2847/93 на Съвета по отношение на пилотните проекти за постоянно наблюдение на местоположението на риболовните кораби на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството (1), и по-специално член 3, параграф 4 от него,
като има предвид, че член 3 от Регламент (ЕИО) № 2847/93 на Съвета предвижда държавите-членки да осъществят преди 30 юни 1995 пилотни проекти за някои категории риболовни кораби на Общността, относно системи за постоянно наблюдение на местоположението, които да действат от наземна или сателитна станция, използвайки сателитна връзка за предаване на данни, както и, при нужда, да осъществят пилотни проекти за автоматично регистриране на местоположението на тези кораби;
като има предвид, че целта тези пилотни проекти се цели да оцени вида на използваната технология и на корабите, които да бъдат включени в горепосочените системи, за да може преди 1 януари 1996 г. Съветът да вземе решение за тяхното използване с оглед подобряване ефикасността на контрола върху риболовните дейности;
като има предвид, че за да се осигури изпълнението на тези пилотни проекти от страните-членки, още отсега е необходимо да се определят подробните правила за прилагане, по специално що се отнася до съответния брой на корабите на дадена държава-членка, които да бъдат включени в пилотните проекти, процедурите на събиране и електронна обработка на предоставените или събрани данни от корабите, както и процедурата на предоставяне на тези данни между държавите-членки;
като има предвид, че за да се осигури мониторинг на тези проекти и сътрудничеството между държавите-членки, Комисията трябва да бъде информирана от тях относно осъществяването на пилотните проекти;
като има предвид, че мерките, предвидени от настоящия регламент са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент определя условията, при които държавите-членки осъществят пилотните проекти, съгласно член 3 от Регламент (ЕИО) № 2847/93 на Съвета относно системи за постоянно наблюдение на местоположението на риболовните кораби на Общността, които да действат от наземна или сателитна станция, използвайки сателитна връзка за предаване на данни, както и, при нужда, да осъществят пилотни проекти за автоматично регистриране на местоположението на тези кораби.
Член 2
1. Държавите-членки предприемат необходимите мерки:
а)
за осъществяването на пилотни проекти за постоянно наблюдение на местоположението на риболовните кораби на Общността, използвайки сателитна връзка. Проектите обхващат плаващи под флага на някоя от държавите-членки минимален брой кораби, като този брой трябва да се равнява поне на броя на корабите ѝ с дължина над 50 метра, при положение, че този брой надвишава десет, в противен случай да се равнява или да е по-голям от десет кораба. Минималният брой кораби за всяка от държавите-членки е показан в приложение 1;
б)
ако желаят това, за осъществяването и на допълнителни пилотни проекти относно регистрирането и локализацията на риболовните кораби на Общността с използване на автоматично регистриране на местонахождението на тези кораби, чийто максимален брой да е същият, както предвиденият за пилотните проекти съгласно буква а).
2. Държавите-членки следят пилотните проекти съгласно параграф 1 да се прилагат за кораби с дължина, надвишаваща 17 метра. Въпреки това, държавите-членки могат да прилагат тези проекти и за ограничен брой кораби с дължина под 17 метра при положение, че дейността на тези кораби е предмет на ограничения за риболовното усилие.
3. Пилотните проекти трябва да се осъществяват след 1 юли 1994 г. Пилотните проекти трябва да станат действащи във всички държави-членки от 1 октомври 1994 и да продължат да действат поне до 30 юни 1995 г.
4. Без да се засягат предвидените в параграф 1 условия, държавите-членки могат да решат да изпълняват съвместни пилотни проекти.
Член 3
Всяка държава-членка определя съответния компетентен орган, който да осъществи пилотния проект и най-късно един месец след влизане в сила на настоящия регламент съобщава на Комисията неговото име, адрес, номер на телефон и факс.
Член 4
Всяка държава-членка предприема необходимите мерки пилотните проекти да включват:
а)
необходимото оборудване на борда на корабите, които плават под нейния флаг и участват в пилотните проекти;
б)
компютърна техника, която да позволява на компетентния орган съгласно член 3 да обработва предоставените или събрани данни от риболовните кораби съгласно член 2, както и данните, които се предоставят от съответните компетентни органи на държавите-членки.
Член 5
В рамките на пилотните проекти, които използват система за сателитна връзка, оборудването, посочено в член 4, буква а), трябва:
1.
да позволява постоянно наблюдение на местоположението от наземна или сателитна станция с грешка под 500 метра и интервал за надеждност 99 % на корабите, плаващи под флага на съответната държава-членка, независимо в какви води или пристанища се намират;
2.
да гарантира ежечасно автоматичното предаване на данните за географското местоположение с грешка под 500 метра и интервал за надеждност 99 % - съответно с датата и часа на установяването на това местоположението на плаващите под флага на съответната държава-членка кораби. Данните се предават на компетентния орган на държавата, под чийто флаг плават корабите, съгласно член 3 и до Комисията, ако тя е поискала това, с предварителното съгласие на съответната държава;
3.
да осигурява надеждността на данните съгласно точка 2.
Член 6
В рамките на допълнителните пилотни проекти, които използват автоматично регистриране на местоположението, оборудването, посочено в член 4, буква а), трябва:
1.
да позволява автоматично и постоянно регистриране на местоположението от наземна или сателитна станция с грешка в местоположението под 500 метра и интервал за надеждност 99 % на корабите, плаващи под флага на съответната държава-членка, независимо в какви води или пристанища се намират;
2.
да осигурява надеждността на данните съгласно точка 1.
Член 7
Оборудването съгласно член 4, буква б) трябва да позволява на държавата, под чийто флаг плава корабът, независимо от използваната система:
1.
да събира, обработва, регистрира и централизира на електронен носител данните, съгласно член 5, параграф 2 и член 6, параграф 1. Държавите-членки предприемат необходимите мерки да съхраняват тези данни до 31 декември 1995 г.;
2.
автоматично да предава предоставената или събрана информация от корабите до компетентния орган на държавата-членка относно водите, в които се провежда риболовът, както и до Комисията, при нейна молба и със съгласието на съответната държава-членка.
Член 8
1. Държавите-членки си сътрудничат при осигуряването на данните съгласно член 7, параграф 2.
2. Всяка държава-членка, под чийто флаг плават риболовни кораби, предприема необходимите мерки предоставяните от нейните кораби индивидуални данни в рамките на пилотните проекти съгласно член 2, параграф 1, буква а), да се предават на компетентния орган, съгласно член 7, параграф 2 не по-късно от шестдесет минути след получаването им от държавата-членка и във всеки случай не по-късно от сто и двадесет минути след предаването на данните от корабите, плаващи под нейния флаг.
За тази цел може да се използва взаимно приемлив формат за обмен на данните.
3. След получаване на данните, компетентният орган съгласно параграф 2 предприема необходимите мерки за обработването им на електронен носител.
Член 9
1. Най-късно един месец преди пилотните проекти да станат оперативни, държавите-членки предоставят на Комисията списък с данни относно осъществяването на техните пилотни проекти, съгласно предвиденото в приложение II. Държавите-членки, които в рамките на прилагането на Решение 89/631/ЕИО на Съвета (2) са предоставили такива данни, се освобождават от това задължение.
Държавите-членки информират редовно Комисията за осъществяването на съответните пилотни проекти.
2. Когато се налага да се добави, изключи или замени кораб, или да се променят данните за някой кораб, държавата-членка надлежно информира Комисията.
Член 10
За да се улесни сътрудничеството между държавите-членки, Комисията съобщава на всяка от тях данните, които е получила съгласно член 9 и съгласно предвидената в член 36 на Регламент (ЕИО) № 2847/93 процедура им предоставя данни за осъществяването на пилотните проекти във всички държави-членки.
Член 11
Преди 31 март 1995 г. всяка държава-членка предоставя на Комисията предварителен доклад за оценка на осъществяваните от нея пилотни проекти. Преди 31 август 1995 г. всяка държава-членка представя на Комисията окончателния си доклад, съдържащ данни за съотношението разходи/ефективност на системите, гаранциите за прозрачност на използваните средства, както и препоръки за бъдещето на системите за постоянно наблюдение на местоположението на риболовните кораби на Общността.
Въз основа на тези доклади Комисията предоставя на Съвета подробен доклад за оценка на пилотните проекти, осъществявани от държавите-членки, който съдържа, когато е подходящо, предложения относно окончателното въвеждане на система за постоянно наблюдение на местоположението на риболовните кораби на Общността.
Член 12
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 април 1994 година.